Foto’s en video: E-tolbetoging in Gauteng | Maroela Media
Betoging by die Riviera-afrit. Foto deur die gebruiker @nickolausbauer op Twitter gelaai.
Die foto’s en video volg onderaan die berig.
Die “stadig ry”-betoging teen die e-tolstelsel in Gauteng het Donderdag net ná 09:00 in Braamfontein en Katlehong, oos van Johannesburg, begin.
Die N3-snelweg was Donderdag vir ŉ wyle deur ŉ motorkade gesluit. Motors het omstreeks 10:15 dwars op die snelweg parkeer en die snelweg versper. Van die motoriste het uit hul motors geklim en op die snelweg begin dans. Polisiebeamptes het die betogers aangespreek en die motorkade het weer begin beweeg. Van die betogers het egter op die snelweg gebly en aanhou dans.
Betogers eis dat die e-tolstelsel in Gauteng geskrap moet word. Vakbondfederasie Cosatu het verlede week gedreig dat hulle tydens die betoging Gauteng se strate sou beset en snelweë sal versper. Die Bondgenootskap Teen Stedelike Tol (Outa) het ŉ hofaansoek ingedien om die projek te skrap, maar wag nog op die uitspraak.
Motoriste in Braamfontein het teen sowat 20km/h gery, het Cosatu gesê. “Daar is geen haas nie, kamerade, ons het al die tyd tot ons beskikking,” het Dumisani Dakile, provinsiale sekretaris van die vakbondfederasie, gesê. “Ons het nie ŉ duisend motors nodig nie, met die motors wat deelneem kan ons ons doelwit bereik.”
Motoriste in Katlehong het teen sowat 10km/h gery.
Sowat 30 motors het in die motorkade in Johannesburg se middestad deelgeneem en 30 motors aan die Oos-Rand.
Mede-motoriste het in solidariteit hul toeters gedruk. Een vragmotor wat aan die Oos-Rand aan die betoging deelgeneem het, het harde musiek gespeel.
Wayne Minnaar, superintendent van die metropolisie in Johannesburg, het vroeër gesê geen fietse sal aan die betoging mag deelneem nie. “Trekkers word toegelaat, aangesien dit ŉ voertuig is, maar geen fietse nie,” het hy gesê. Cosatu het betogers verlede week aangemoedig om selfs met fietse aan die betoging deel te neem.
Intussen het ‘n onderonsie ook tussen betogers en die polisie in Ekurhuleni uitgebreek. Die video volg onderaan die foto’s. Die video is deur die gebruiker Phillip de Wet op YouTube gelaai.
johan van staden · 6 jaar gelede
Vir eens in my lewe stem ek saam met cusatu etoll stelsel nie nodig nie
wens ek was daar sou saam gery het orals moet jy net bly betaal ons verarm heeltemal. alles gaan net op en op en die blanke se salaris word minder en minder maar ons mag nie betoog dan is jy summier sonder werk